Carmen Dincă a venit la DNA, vineri, pentru a reclama că preşedintele PMP Sector 6, Ştefan Enache, i-a cerut 15.000 de euro pentru a-i susţine candidatura la alegerile locale, ea precizând că justificarea a fost că aceşti bani vor fi folosiţi în campania ei electorală.

La intrarea în sediul DNA, Carmen Dincă a spus că preşedintele PMP Sector 6 i-a cerut 15.000 de euro sub pretextul că banii vor ajuta la campania ei electorală, dar nu i s-a dat vreun cont în care să vireze banii, pe care oricum nu ar putea să îi dea pentru că nu are această sumă.

Ea a precizat că i-a transmis această situaţie preşedintelui PMP, Traian Băsescu, iar acesta ar fi spus că nu poate crede aşa ceva, dar nici nu a luat vreo decizie în consecinţă, motiv pentru care a venit la DNA să raporteze situaţia.

Carmen Dincă a precizat că, în urma acestui scandaI, PMP i-a retras sprijinul pentru alegerile locale.

Aceasta a stat doar câteva minute la DNA, la ieşire spunând că şi-a uitat acasă cartea de identitate şi că va reveni vineri pentru a face sesizarea.

”Am crezut că PMP este un partid care vrea să atragă oameni nepătaţi (...) În două rânduri mi-a spus că am nevoie de această sumă pentru a demara campania electorală. La această ora mai sunt membru PMP, mâine o să-mi prezint demisia", a spus, joi seara la RTV, Carmen Dincă, care susţine că a fost desemnată de către organizaţie drept candidat al partidului, iar după refuzul de a veni cu cei 15.000 de euro i s-a retras sprijinul politic.

În replică, preşedintele PMP Sector 6, Ştefan Enache a anunţat, joi, prin intermediul unui comunicat, că acuzaţia că i-ar fi cerut lui Carmen Dincă 15.000 de euro este mincinoasă şi îşi rezervă dreptul de a depune o plângere penală.

”Fac precizarea că acuzaţia este mincinoasă şi imi rezerv dreptul de a depune o plângere penală pe numele doamnei Carmen Dincă. Ţin să precizez că toate discuţiile referitoare la campania pentru alegerile locale au avut loc numai în cadrul Consiliului Executiv al PMP Sector 6 la care au participat majoritatea membrilor din conducere”, a declarat Ştefan Enache.

El a spus că Dincă a nu a întrunit criteriile de moralitate şi competenţă administrativă şi astfel i s-a retras sprijinul politic, precizând că aceasta ”încearcă justificarea unui eşec personal prin acuzaţii mincinoase”.

”Retragerea sprijinului politic este una firească, fiecare organizaţie încercând să arunce în competiţie candidatul care să întrunească atât criterii de moralitate cât şi criterii de competenţă administrativă. În toată această perioadă, doamna Carmen Dincă nu a demonstrat aceste lucruri, fapt pentru care organizaţia continuă să evalueze alţi candidati. Sunt surprins de atitudinea doamnei Carmen Dincă, având în vedere faptul că încearcă justificarea unui eşec personal prin acuzaţii mincinoase”, a precizat preşedintele PMP Sector 6.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.